Izķer īsto rudenī!

18 septembrī no plkst 16:00 Pļaviņu Zaļais tirgus (Raiņa iela 59, Pļaviņu novads Pļaviņas, LV-5120) aicina pirkt un pārdot gribētājus uz ikmēneša vakara tirgu “Izķer īsto rudenī”. Šoreiz darbosies pankūku darbnīca “Izcep savu pankūku pats”, kā arī varēs aplūkot PII “Jumītis ” audzēkņu darbu izstādi.

Jau izsenis Pļaviņas varējušas lepoties ar tirdzniecības tradīcijām. Aizsākums Pļaviņu Zaļajam tirgum meklējams vēl 1902. gadā, kad tika atklāta Stukmaņu - Valkas dzelzceļa līnija, ar kuras darbības uzsākšanu sāka veidoties Pļaviņas. Šaurākajā vietā starp dzelzceļu un Daugavu, ūdens un ceļu krustpunktā izveidojās tirgus placis – vieta, kur plostnieki, zemnieki, ceļinieki un citi interesenti veda tirgot savas preces. Mūsdienās Pļaviņas lepojas ar rekonstruētu tirgu, kurā pieejams plašs mājražotāju produktu klāsts.

Zemgales un Ziemeļlatvijas mājražotājiem kopš 2013. gada vasaras iespējams savu produkciju realizēt sešos jaunos tirdziņos, kas apvienojušies zīmolā „Mājtirgus”. Latvijas - Lietuvas pārrobežu sadarbības programmas projekta ietvaros „Vietējo produktu attīstība Vidusbaltijā” Nr.LLIV-340 izveidota platforma, lai atbalstītu vietējos mājražotājus un veicinātu to produktu pieejamību un noietu vietējos tirgos. Latvijā šādi tirdziņi darbojas Rundālē, Viesītē un Pļaviņās, savukārt Lietuvā – Šauļu rajonā, Kurtuvenai un Žagarē.

Jau 2014.gadā tika iedibināta tradīcija, ka Pļaviņās vienu reizi mēnesī darbojas vakara tirgus – lieliska iespēja darba dienā aizņemtiem cilvēkiem iegādāties nepieciešamos stādus dārzam, amatnieku izstrādājumus, kā arī pārtikas preces. Pēc tirgus apmeklētāju aptaujas tika secināts, ka vislabākais laiks šādam pasākumam ir piektdienas vakars.

Tirgus dalībniekiem lūdz pieteikties pa tālruni 27873332 vai e-pastu: tirgus@plavinas.lv.

Sagatavoja Inese Eiduka, Pļaviņu LAS